送張仲宗押戟歸閩中
作者：陳與義
朝代：宋

paragraphs: 翩然鴻鵠本不群，亦復爲口長紛紛。
去年弄影河北月，今年迎面江南雲。
還家不比陶令冷，持節正效相如勤。
青天白日映徒御，玄髮絳旆明江濆。
舟前落花慰野老，浦口杜若愁湘君。
遥知詩成寄驛使，萬里春色當見分。
贈人以言予豈敢，不忍負子聊云云。
舊山雖好慎勿過，恐有德璋能勒文。